ธปท.จับตาระดับหนี้สาธารณะ หวั่นเป็นความเสี่ยงต่อการฟื้นตัว
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย( ธปท.) เปิดเผยว่า&nbsp; ขณะนี้ ธปท.เริ่มติดตามดูระดับหนี้สาธารณะของไทยใกล้ชิดขึ้น แม้ว่าระดับหนี้จะยังไม่สูงมากนัก เพราะการก่อหนี้สาธารณะในระดับสูงมีความเสี่ยงที่เศรษฐกิจจะฟื้นตัวได้ไม่ยั่งยืน ซึ่งโดยเกณฑ์ทั่วไปหนี้สาธารณะไม่ควรเกิน 50% ของผลิตภัณฑ์มวลรวมภายในประเทศ (จีดีพี) ซึ่งปัจจุบันอยู่ที่ประมาณ 45.51%&nbsp;&nbsp;&nbsp;&nbsp;
8 ธ.ค. 2552

นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย( ธปท.) เปิดเผยว่า  ขณะนี้ ธปท.เริ่มติดตามดูระดับหนี้สาธารณะของไทยใกล้ชิดขึ้น แม้ว่าระดับหนี้จะยังไม่สูงมากนัก เพราะการก่อหนี้สาธารณะในระดับสูงมีความเสี่ยงที่เศรษฐกิจจะฟื้นตัวได้ไม่ยั่งยืน ซึ่งโดยเกณฑ์ทั่วไปหนี้สาธารณะไม่ควรเกิน 50% ของผลิตภัณฑ์มวลรวมภายในประเทศ (จีดีพี) ซึ่งปัจจุบันอยู่ที่ประมาณ 45.51%     
อย่างไรก็ตาม จากภาวะปัจจุบันที่หลายๆประเทศใช้มาตรการภาครัฐกระตุ้นเศรษฐกิจ ซึ่งทำให้ระดับหนี้สาธารณะเพิ่มขึ้น กระทัง นายปิแอร์ คาร์ ปาโดอัน รองผู้อำนวยการทั่วไป องค์การเพื่อความร่วมมือและพัฒนาเศรษฐกิจโลก(โออีซีดี) ได้ออกมาเตือนประเทศต่างๆที่มีการก่อหนี้สาธารณะเพิ่มสูงขึ้น อาจมีความเสี่ยงที่เศรษฐกิจจะฟื้นตัวได้ไม่ยั่งยืน ซึ่งเป็นส่วนหนึ่งที่ทำให้ธปท.ติดตามดูเรื่องนี้มากขึ้นด้วย 
“ตอนนี้เรากำลังให้เจ้าหน้าที่ดูอยู่ ถ้าดูระดับหนี้สาธารณะของเราตอนนี้ ถือว่ายังไม่สูงมากนัก แต่ยังบอกไม่ได้ว่าระดับหนี้สาธารณะในขณะนี้จะทำให้เราอยู่ในกลุ่มประเทศ ที่มีความเสี่ยงเศรษฐกิจจะฟื้นตัวได้ไม่ยั่งยืนหรือไม่ จึงต้องขอดูข้อมูลก่อน”นายสุชาติกล่าว
นายสุชาติ เปิดเผยว่า หากประเทศใดมีระดับหนี้สาธารณะเพิ่มขึ้นมาก อาจทำให้นักลงทุน นักวิเคราะห์ มองว่าไม่มีเสถียรภาพทางเศรษฐกิจได้ โดยนักลงทุนจะดูจากข้อมูลทั่วไป เช่น ดุลบัญชีเดินสะพัด อัตราเงินเฟ้อ เป็นต้น ซึ่งในอดีตที่ไทยเคยมีปัญหาทางเศรษฐกิจ ข้อมูลดุลบัญชีเดินสะพัดและอัตราเงินเฟ้อก็จะสูงกว่าปกติ แต่ในปัจจุบันทั้ง 2 ปัจจัย ยังไม่อยู่ในระดับที่สร้างมีปัญหาแต่อย่างใด ซึ่งธปท.จะยังติดตามดูต่อไป 
ทั้งนี้ หัวใจสำคัญของการฟื้นตัวได้ยั่งยืน ธปท.ยังเชื่อน่าจะอยู่ปัจจัยการใช้จ่ายในประเทศเป็นสำคัญ ซึ่งก็ขึ้นอยู่กับการกระตุ้นเศรษฐกิจจากภาครัฐด้วย ว่าจะสามารถสร้างกิจกรรมทางเศรษฐกิจให้เกิดขึ้นได้หรือไม่ เพื่อสร้างให้เกิดผลต่อการใช้จ่าย การลงทุนของภาคเอกชน และประชาชนในระยะยาวให้เกิดขึ้น สร้างฐานรายได้ของประชาชนให้เพิ่มขึ้น ซึ่งจะช่วยชดเชยระดับหนี้สาธารณะที่สูงขึ้นได้ในอนาคต เพราะเศรษฐกิจที่ยั่งยืนควรให้เอกชนเป็นตัวนำ แต่อย่างไรก็ตามในภาวะเช่นนี้ยังจำเป็นต้องอาศัยการใช้จ่ายภาครัฐเป็นตัวนำก่อนจะดึงเอกชนให้ตาม